Ccehrayen n ṭṭrad, leḥzen d lxiq. Yal tasebḥit yettili-d umaynut. Anehhar n uṭaksi yettwanɣa6, d ababat n 6 n yigerdan, win i xeddmen aɣrum yettwanɣa deg tlemmast n temdint, aɛessas n umadaɣ xas akken yettaxar seg lxedma…lkar tecɛel, deg-s tmess, abrid n tmacint yettwagzem. Yal tikelt ttawin-aɣ-d yeɣmisen lexbarat, ur stahzayen ara. Dima ttilin-td tegnatin yemxalafen, isallen i d-ttawin s lemɣawla, tikwal yettili-d leɣlaḍ mi ara heddren ɣef tudrin i d-yezzin i Larbɛa neɣ iderma n tɣiwanin nniḍen, imdanen yesnen tudrin-agi, ẓran dakken d tikerkas maca mazal qqaren iɣmisen, bɣan ad ẓren ayen iḍerrun akken yebɣu yella lḥal. leɣlaḍ d tkerkas i d-yettilin deg yeɣmisen, rennun-d afud i uqbayli, tettekkes-as lxuf, yettzidi lkerh-is i urumi, yal mi ara bɣun ad fren tidet, yettzidi lǧahd n uqbayli.